open-index/open-wikipedia-markdown huggingface dataset:
אולף טימרמן

**אולף-בלה טימרמן** (בגרמנית: **Ulf-Béla Timmermann**; נולד ב-1 בנובמבר 1962) הוא אתלט עבר ממזרח גרמניה. הוא אלוף אולימפי, סגן אלוף עולם, פעמיים ברציפות אלוף עולם באולם, פעמיים ברציפות אלוף הגביע הביניבשתי, אלוף אירופה ושיאן עולם בהדיפת כדור ברזל. היה לאתלט הראשון בהיסטוריה שהדף מעבר ל-23 מטר.

## ביוגרפיה
טימרמן נולד במזרח ברלין. התאמן בהדרכתו של ורנר גולדמן.

באליפות העולם הראשונה באתלטיקה שנערכה בהלסינקי, פינלנד בשנת 1983 זכה טימרמן במדליית כסף בתוצאה של 21.16 מטר, אחרי אדוארד סרול מפולין (21.39 מטר) ולפני רמיגוס מכורה מצ'כוסלובקיה (20.98 מטר).

טימרמן לא השתתף באולימפיאדת לוס אנג'לס (1984) בשל החרם של הגוש המזרחי.

### שיאן עולם
בתחרות שנערכה בברלין ב-22 בספטמבר 1985 קבע טימרמן בהדיפת כדור ברזל שיא עולם חדש של 22.62 מטר, שיפור לשיא העולם בן השנתיים ו-3 חודשים של בן ארצו אודו באייר (22.22 מטר). שיא זה החזיק מעמד שנה עד שנבר על ידי באייר ב-2 ס"מ (22.64 מטר). בתחרות הגביע העולמי של IAAF שנערכה בקנברה, אוסטרליה באוקטובר אותה שנה הוא זכה במדליית זהב בהדיפת כדור ברזל בתוצאה של 22.00 מטר.

באליפות אירופה באתלטיקה שנערכה בשטוטגרט, מערב גרמניה זכה טימרמן במדליית כסף בתוצאה של 21.84 מטר, אחרי ורנר גינתר משווייץ (22.22 מטר) ולפני אודו באייר (20.74 מטר).

באליפות העולם באתלטיקה באולם שנערכה באינדיאנפוליס, ארצות הברית במרץ 1987 זכה טימרמן במדליית זהב בהדיפת כדור ברזל בשיא תחרות חדש של 22.24 מטר. באליפות העולם באתלטיקה שנערכה ברומא, בסוף אוגוסט אותה שנה הוא סיים רק במקום חמישי בתוצאה של 21.35 מטר.

### אלוף אולימפי
בתחרות שנערכה בחאניה, יוון ב-22 במאי 1988 קבע טימרמן שיא עולם חדש של 23.06 מטר, שיפור לשיא העולם בן השנה של אלסנדרו אנדריי מאיטליה (22.91 מטר) ובכך היה לאתלט הראשון בהיסטוריה שהדף מעבר ל-23 מטר. שיא זה החזיק מעמד שנתיים ונשבר על ידי רנדי בארנס מארצות הברית (23.12 מטר), השיא הנוכחי. באולימפיאדת סיאול (1988) הוא זכה במדליית זהב בשיא אולימפי חדש של 22.47 מטר, לפני רנדי בארנס (22.39 מטר) וורנר גינתר (21.99 מטר).

באליפות העולם באתלטיקה באולם שנערכה בבודפשט, הונגריה במרץ 1989 זכה טימרמן במדליית זהב בהדיפת כדור ברזל בתוצאה של 21.75 מטר ובכך הגן על תוארו. בתחרות גביע העולם של IAAF שנערכה בברצלונה, ספרד בספטמבר אותה שנה הוא זכה במדליית זהב בהדיפת כדור ברזל בתוצאה של 21.68 מטר ובכך הגן על תוארו.

### אלוף אירופה
באליפות אירופה באתלטיקה שנערכה בספליט, יוגוסלביה זכה טימרמן במדליית זהב בהדיפת כדור ברזל בתוצאה של 21.32 מטר, לפני בן ארצו אוליבר-סוון בודר (21.01 מטר) וגיאורג אנדרסן מנורווגיה (20.71 מטר).

באולימפיאדת ברצלונה (1992) סיים טימרמן במקום חמישי בהדיפת כדור ברזל בתוצאה של 20.49 מטר.

## שיאים אישיים
### אצטדיון
* הדיפת כדור ברזל: 23.06 מטר (1988) **שיא עולם**

### אולם
* הדיפת כדור ברזל: 22.55 מטר (1989)

## הישגים ותארים
* בשנים 1985, 1988 ו-1989 דורג טימרמן ראשון בעולם ובשנים 1986 ו-1990 דורג שני בעולם.

## ראו גם

* התפתחות שיא העולם בהדיפת כדור ברזל 

## קישורים חיצוניים

קטגוריה:הודפי כדור ברזל מזרח גרמנים
קטגוריה:אלופים אולימפיים: הדיפת כדור ברזל (גברים)
קטגוריה:נושאי דגל גרמניה המזרחית באולימפיאדה
קטגוריה:אתלטים באולימפיאדת סיאול (1988)
קטגוריה:אתלטים באולימפיאדת ברצלונה (1992)
קטגוריה:אלופים אולימפיים מזרח גרמנים: אתלטיקה
קטגוריה:שיאני עולם מזרח גרמנים: אתלטיקה
קטגוריה:גרמנים שנולדו ב-1962
B-52 (קוקטייל)

**B-52** הוא קוקטייל המוכר רשמית על ידי איגוד הברמנים הבינלאומי המורכב מ-20 מ"ל קלואה, 20 מ"ל בייליס ו-20 מ"ל גראן מרנייה הנמזגים בהצפה ובסדר עוקב אל כוס שוט בעלת תכולה של 60 מ"ל נוזל ולבסוף מתקבל קוקטייל בשכבות.

## הכנה
קיימות מכונות היכולות להכין בצורה אוטומטית קוקטייל B-52 וקוקטיילים שכבתיים אחרים בשניות אחדות. אולם, מוזג מנוסה בדרך כלל מכין קוקטייל זה באופן ידני על ידי שימוש בכפית. הכנת קוקטייל שכבתי, דוגמת B-52, מכונה "בנייה" או "הצפה".

ההצפה מתרחשת כתוצאה מהצפיפות היחסית בין הנוזלים השונים, הנובעת מהשוני במסה המולרית.

תחילה נמזג הקלואה לכוס, לאחר מכן יש למזוג באיטיות, על גבי כפית את הבייליס, תוך הקפדה על כך שהשכבה התחתונה לא תתערבב בשכבה השנייה הנמזגת מעליה ולבסוף יש למזוג באמצעות כפית את השכבה העליונה של ליקר גראן מרנייה.

## מקור השם
הקוקטייל קרוי על שם הלהקה The B-52's (ולא ישירות על שם המפציץ B-52 סטרטופורטרס).

## פליימינג 52-B  (B-52 בוער)
200px|ממוזער|שמאל|פליימינג 52-B
יש הנוהגים לשלהב את הקוקטייל (להצית את הקוקטייל) לפני ששותים. מכיוון שגראן מרנייה אינו ניצת בקלות בטמפרטורת החדר, יש הנוהגים למזוג משקה בעל תכולת אלכוהול גבוהה מעל הגראן מרנייה. יש להקפיד להשתמש בזכוכית חסינה להגשת קוקטייל בוער.

## קישורים חיצוניים

*

קטגוריה:קוקטיילים
פונטלאב

**פונטלאב** (אנגלית: **FontLab**), היא שמה של חברה המפתחת תוכנות שונות לעיצוב גופנים בפורמטים הפופולריים TrueType ו-PostScript ובמספר פורמטים נוספים.

מאז תחילת העשור הראשון של המאה ה-21 תוכנת הדגל של החברה "פונטלאב סטודיו" (אשר בעבר הייתה ידועה בשם "פונטלאב") הנה התוכנה הדומיננטית בשוק לפיתוח גופנים דיגיטליים. מצב זה התאפשר לאחר שחברת Altsys אשר פיתחה בעבר את תוכנת פונטוגרפר (אשר הייתה במקור התוכנה הדומיננטית לפיתוח גופנים) נרכשה על ידי חברת מקרומדיה ובעקבות כך הפיתוח של פונטוגרפר הופסק לחלוטין. לאחר שחברת מקרומדיה נרכשה על ידי חברת אדובי בשנת 2005 זכויות הפיתוח וההפצה של תוכנת פונטוגרפר נמכרו לחברת פונטלאב אשר הודיעה כי תמשיך לפתח את התוכנה.

## סדרת מוצרי החברה
* FontLab Studio (לשעבר FontLab) - עורך גופנים המשמש בעיקר מעצבי גופנים מקצועיים.
* Fontographer - עורך גופנים המשמש בעיקר מעצבים, גרפיקאים והוצאות לאור.
* TypeTool - עורך גופנים המשמש בעיקר חובבים.
* AsiaFont Studio (לשעבר FontLab Composer) - עורך גופנים המשמש בעיקר מעצבי גופנים מקצועיים של גופנים סיניים, קוריאניים ויפניים.
* Photofont - תוכנה המאפשרת ליצור גופני מפת סיביות עם צבע, מרקם, שקיפות ולהשתמש בהם בעת עיצוב אתרים.
* SigMaker - כלי פשוט להוספת סימן (character) בודד לגופן מסוג TrueType.
* TransType - תוכנה הממירה גופנים בין מערכות מקינטוש וחלונות (בין הפורמטים OpenType, TrueType ו-Type 1).
* Bitfonter - עורך גופני מפת סיביות.
* ScanFont - כלי פשוט המאפשר להמיר תמונות מפת סיביות (כגון תמונות, כתבי יד שנסרקו ואוספי תמונות) לגופנים וקטוריים בפורמטים הפופולריים במערכות מקינטוש וחלונות (הפורמטים OpenType, TrueType ו-Type 1)
* FONmaker - תוכנה הממירה גופני מפת סיביות לגופנים מסוג TrueType.
* FontFlasher - תוכנה המבצעת אופטימיזציה לקובצי הגופנים על מנת שיוצגו היטב גם בגדלים קטנים וברזולוציית מסך נמוכות.
* FogLamp - תוכנה הממירה קובצי .fog (הפורמט של תוכנת פונטוגרפר) לפורמטים מודרניים שונים.

## קישורים חיצוניים

* 

קטגוריה:טיפוגרפיה דיגיטלית
קטגוריה:גופנים
שריון מרוכב

[ממוזער|[טנק צ'אלנג'ר 2 בריטי עם שריון מרוכב מסוג צ'ובהם]]
[ממוזער|רכב [קרקל (רכב)|קרקל עם שריון מרוכב קל של פלסן סאסא]]

**שריון מרוכב** הוא מיגון לרכב קרבי משוריין וכלי רכב אחרים שמורכב מלוחות שריון העשויים ממספר שכבות של חומרים מרוכבים, סגסוגות מתכתיות וחומרים אחרים, כגון חומרים קרמיים, פלסטיק ואף חללי אוויר. השריון המרוכב שוקל פחות משריון פלדה (אם כי לעיתים תופס יותר נפח) ומספק הגנה שוות ערך לפלדה או טובה יותר. ניתן לתכנן שריון מרוכב כך שיהיה קל יותר וחזק יותר משריון פלדה, טיטניום או אלומיניום המסורתיים, אך בדרך כלל הוא יקר יותר. רוב טנקי המערכה המודרניים ממוגנים בסוג של שריון מרוכב, כאשר הרכב השריון המדויק משתנה ממדינה למדינה ונחשב לסוד צבאי. לעיתים, גם כלי רכב קלים יותר ממוגנים בשריון מרוכב.

השריון המרוכב תוכנן להתמודד בעיקר עם רקטות וטילי נ"ט עם ראש קרבי בעל מטען חלול: רקטות נ"ט קלות יותר יכולות להגיע לחדירה של כ-700 מ"מ פלדה הומוגנית ואילו טיל נ"ט מודרני יכול לחדור למעלה מ-1000 מ"מ של פלדה הומוגנית, אחרי חדירת מיגון ריאקטיבי. 

בישראל מפתחים ומייצרים שריון מרוכב הגופים הבאים: צה"ל, רפאל - מערכות לחימה מתקדמות, התעשייה הצבאית ופלסן סאסא.

## ראו גם

*צ'ובהם
* מיגון ושריון
* שריון קרמי
* רכב קרבי משוריין
* חומר מרוכב

## הערות שוליים

קטגוריה:טכנולוגיה צבאית
ג'ודי גורדון

שמאל|ממוזער|200px|ג'ודי גורדון, 2012
**ג'ודי גורדון** (באנגלית: **Jodi Gordon**; נולדה ב-1 בפברואר 1985) היא דוגמנית ושחקנית אוסטרלית.

## ביוגרפיה
גורדון נולדה בעיר מאקי שבקווינסלנד לאב יליד ניו זילנד ממוצא מאורי ולאם אוסטרלית. משפחתה עברה לסידני כשהייתה בת 11. בגיל 13 החלה לעסוק בדוגמנות, גם מחוץ לאוסטרליה, בין היתר ביפן, לונדון ומילאנו.

בשנת 2005 החלה לראשונה לעסוק גם במשחק, כשהחלה לגלם את דמותה של מרתה מקנזי באופרת הסבון קרוב רחוק, דמות אותה גילמה עד 2010. תפקידה בסדרה זיכה אותה בפרס לוגי בקטגוריית השחקנית החדשה הפופולרית ביותר (2006) ובמועמדות לפרס זה בקטגוריית השחקנית הפופולרית ביותר (2009). במקביל להשתתפותה בסדרה, נטלה חלק גם בגרסה האוסטרלית ל"רוקדים עם כוכבים" בשנת 2008, וסיימה במקום השישי (המנצח היה עמיתה ל"קרוב רחוק", לוק ג'ייקובז). מאז עזבה את "קרוב רחוק" השתתפה גורדון במספר סרטי קולנוע וטלוויזיה.

בשנת 2013 שיחקה בתפקיד אורח בסדרת הדרמה-קומדיה האמריקאית-אוסטרלית *Camp* של רשת NBC.

### חייה האישיים
בשנת 2007 נפטר בן-זוגה של גורדון, כריס בוקהארדט, מלוקמיה, והוא בן 23. באוגוסט 2011 התארסה לבן זוגה הנוכחי, שחקן הרוגבי בריית' אנאסטה.

## קישורים חיצוניים

קטגוריה:שחקניות קולנוע וטלוויזיה אוסטרליות
קטגוריה:דוגמניות אוסטרליות
קטגוריה:מתחרי רוקדים עם כוכבים (אוסטרליה)
קטגוריה:אוסטרליות שנולדו ב-1985
קטגוריה:אוסטרלים שנולדו ב-1985
הפלה בעוולה

**הפלה בעוולה** היא הפלה מלאכותית שאישה הרה עוברת בעקבות מעשה עוולה רשלני או מכוון של רופא, מוסד רפואי, או כיוצא באלה. המושג נטבע על ידי החוקרים הישראלים רונן פרי ויהודה אדר מאוניברסיטת חיפה במאמר שפורסם בכתב העת למשפט ורפואה של אוניברסיטת ייל בשנת 2005 ונקלט לשיח המקצועי והאקדמי הבינלאומי.

הפלה בעוולה יכולה להיות תוצאה של מידע שגוי לגבי הסיכון לאישה ההרה מהמשך ההריון או לגבי בריאות העובר (למשל במסגרת ייעוץ גנטי, בדיקת מי שפיר או בדיקת אולטרה סאונד להיריון).

## הנזק
פרי ואדר מחלקים את הנזקים של ההפלה בעוולה לשתי קטגוריות:
#נזקים של ההורים:
##נזקים ממוניים ישירים: למשל, עלות ההפלה, הפסדי שכר כתוצאה מההפלה והתאוששות ממנה
##נזקים בלתי ממוניים ישירים: כאב וצער במהלך ההפלה וההתאוששות ממנה, כאב כרוני כתוצאה מההפלה, למשל כאבי רחם ובטן, ותגובות פסיכולוגיות לכאבים
##נזקים ממוניים עקיפים: הפסדי סיוע להורים, כספי ואחר, מהילד שלא נולד ועלויות של טיפול רפואי או פסיכולוגי כתוצאה מאובדן העובר
## נזקים בלתי ממוניים עקיפים: צער נפשי על אובדן ילד רצוי, אובדן החברות והאהבה של הילד
# נזקים של הילד שלא נולד
##הנזק נטו לילד שלא נולד. נזק זה כולל את הפסדי ההכנסה הכספית של הילד בקיזוז הוצאות מחייתו, וכן את אובדן השמחה מכך שלא ניתן לו להיוולד
##הנזק העקיף לאחרים מכך שהילד לא נולד. נזק זה חופף חלקית את נזקי ההורים.

הבעייתיות המיוחדת במקרים של הפלה בעוולה נובעת מכך שהנזק להורים עשוי במקרים רבים להיות נזק בלתי ממוני טהור שהחוק עשוי להגביל את הפיצוי לגביו, ואילו "נזקי העובר" אינם בני תביעה כלל משום שבמשפט האנגלו-אמריקני אדם כשר לזכויות רק מגמר לידתו.

## פסק דין ישראלי
בפסק-דין **דיין** שולמו 400,000 ש"ח לכל אחד מבני זוג על כאב וצער שנגרמו להם לאחר שצוות בית החולים ביצע בבהילות, על סמך מידע שגוי ובלי לשאול את האב, הפלה מלאכותית בעובר בחודש השישי של ההריון, ובכך גרם לכך שהאב נותר חשוך ילדים.

## ראו גם
* הולדה בעוולה
* חיים בעוולה

## הערות שוליים

קטגוריה:דיני נזיקין
קטגוריה:הפלה מלאכותית
Happy Birthday (שיר של סטיבי וונדר)

**Happy Birthday** (מילולית: "יום הולדת שמח") הוא סינגל מאת סטיבי וונדר, שראה אור ב-1981 בחברת מוטאון והיה חלק מהקמפיין למען הכרה ביום הולדתו של המנהיג האפרו-אמריקאי מרטין לותר קינג כחג לאומי בארצות הברית. השיר לא נכנס למצעד בילבורד הוט 100 בארצות הברית, אך הגיע למקום השני במצעד הסינגלים הבריטי באוגוסט 1981. השיר נכלל גם באלבום *Hotter Than July*.

סמוך ליציאת השיר, ארגן וונדר מסיבת עיתונאים גדולה במסגרת הקמפיין תחת הכותרת "Rally for Peace". שישה מיליון חתימות נאספו על עצומה למען חקיקת חוק מתאים. ב-2 בנובמבר 1983 חתם רונלד רייגן על החוק שהכיר ביום חג זה, והוא נחוג לראשונה ב-20 בינואר 1986. במרכז חגיגות יום מרטין לותר קינג הראשון עמד מופע מוזיקלי בו היה וונדר האמן המרכזי.

במסגרת טקס הנעילה של אולימפיאדת אטלנטה (1996) הופיע וונדר עם השיר, לציון 100 שנה למפעל המשחקים האולימפיים בעת המודרנית.

## קישורים חיצוניים

## הערות שוליים

קטגוריה:שירי סטיבי וונדר
קטגוריה:מרטין לותר קינג
קטגוריה:שירים באנגלית
קטגוריה:שירי מחאה
קטגוריה:שירים על ימי הולדת
קטגוריה:שירים על מנהיגים דתיים
קטגוריה:שירים על מסיבות יום הולדת
קטגוריה:שירי R&B
קטגוריה:סינגלים בהוצאת מוטאון
אלזסית

**אלזסית** היא ניב של השפה האלמאנית המדובר בחבל אלזס שבצרפת, שעבר משליטה צרפתית לשליטה גרמנית פעמים רבות. אלזסית קרובה לניבים אלמאניים אחרים כמו גרמנית שווייצרית ושוואבית.

## מעמדה בצרפת
החוקה של הרפובליקה הצרפתית החמישית קובעת כי השפה הצרפתית בלבד היא השפה הרשמית של הרפובליקה, ועם זאת השפה האלזסית מוכרת על ידי הממשלה הצרפתית ברשימה הרשמית של שפות צרפת.

בסקר שנערך בשנת 1999 נמצא כי 548,000 בוגרים דוברים את השפה בצרפת, ובכך היא למעשה השפה האזורית השנייה בגודלה לפי מספר דוברים אחרי האוקסיטנית.

## קישורים חיצוניים
* 

קטגוריה:צרפת: שפות
קטגוריה:שפות גרמאניות
ארטורי אילמארי וירטאנן

**ארטורי אילמארי וירטאנן** (; 15 בינואר 1895 – 11 בנובמבר 1973) היה כימאי פיני, חתן פרס נובל לכימיה לשנת 1945, "על מחקריו והמצאותיו בכימיה חקלאית ותזונתית, ובייחוד על שיטת שימור המספוא שלו."

## חייו
וירטאנן נולד בהלסינקי שבפינלנד, ולמד בליקיאון הקלאסי (בית ספר תיכון) בעיר ויפורי, אז בפינלנד (כיום ברוסיה). הוא נישא לבוטנאית ליליה מויסיו ב-1920, ולזוג נולדו שני בנים. ב-1933 רכש חווה באזור הלסינקי, שם בחן בפועל כמה מתוצאותיו המדעיות. הוא נפטר ב-1973, מסיבוכים עקב שבר בירך.

## דרכו באקדמיה
וירטאנן למד כימיה, ביולוגיה ופיזיקה באוניברסיטת הלסינקי. הוא קיבל תואר שני בשנת 1916, ודוקטור למדע (.D.Sc) בשנת 1919; באותה שנה החל לעבוד במעבדת חברת ואליו, יצרנית מוצרי חלב גדולה, והיה למנהל המעבדה בשנת 1920. תחומי הבוטניקה והזואולוגיה עוררו אצלו עניין, אולם הוא חש כי השכלתו בתחום אינה רחבה דיה, וביקש להרחיבה. על כן, עזב את עבודתו, ופנה ללימודים במספר מוסדות. ב-1920 למד כימיה פיזיקלית בציריך במעבדתו של ג. ויגנר, וב-1921 הגיע לסטוקהולם, שם למד באותה שנה בקטריולוגיה במעבדתו של ברתל, ואנזימולוגיה אצל האנס פון אוילר-שלפין בשנים 1923–1924. כאשר חזר לפינלנד, ב-1924, היה למרצה באוניברסיטת הלסינקי, שם נודע בהרצאותיו על הכימיה של החיים. במקביל עבד במעבדה של "ארגון ייצוא החמאה", וזו הפכה למעבדה של האוניברסיטה. בשנת 1930 יוסד מכון הביוכימיה באוניברסיטה, ובו עבד וירטאנן עד למותו ב-1973. הוא היה לפרופסור לביוכימיה באוניברסיטה הטכנולוגית של הלסינקי ב-1931, ובאוניברסיטת הלסינקי ב-1939.

## עבודתו המדעית
תרומתו המשמעותית הראשונה הייתה בנושא זרחון של הקסוזות, שם כללי לסוכרים פשוטים, בעלי שישה אטומי פחמן. במחקרו הראה כי הזרחון הוא השלב הראשון בתהליך התסיסה מרובה השלבים, הבסיס לתהליך הגליקוליזה. ב-1929 אפיין לראשונה תהליך תסיסת סוכר באופן מלא, מתחילתו ועד סופו. היה זה תהליך התסיסה של דיאוקסיאצטון לגליצרול וחומצה גליצרית בנוכחות פוספטים, בבקטריות מעיים.

ב-1925 החל לחקור את החיידקים מקבעי החנקן על שורשי קטניות. כמו כן חקר את תהליך יצירת הוויטמינים בצמחים. במחקריו בשנים אלה, 1925–1932, פיתח בין השאר שיטה לשימור מספוא, בעזרת נוזל בשם AIV (ראשי התיבות של שמו), המורכב מ-76% חומצה פורמית, מ-5.5% אמוניום פורמיאט וממים. השיטה שיפרה מאוד את יכולת האחסון של מספוא, נקודה חשובה במיוחד בחורשים ארוכים. תהליך השימור יכול גם להתבסס על חומצות אחרות (כמו חומצה גופרתית, או הידרוכלורית), מכיוון שהעלאת רמת החומציות היא זו המונעת את תהליך התסיסה. ב-1945 קיבל וירטאנן את פרס נובל בכימיה "על מחקריו והמצאותיו בכימיה חקלאית ותזונתית, ובייחוד על שיטת שימור המספוא שלו."

בהמשך חייו פיתח מקורות מזון סינתטיים-למחצה עבור בקר.

## קישורים חיצוניים

* 
* 

קטגוריה:בוגרי אוניברסיטת הלסינקי
קטגוריה:מדענים שעל שמם כוכב לכת מינורי
קטגוריה:זוכי פרס נובל לכימיה
קטגוריה:כימאים
קטגוריה:הלסינקי: אישים
קטגוריה:ילידי 1895
קטגוריה:פינים שנפטרו ב-1973
שכבת lucidum

[שמאל|ממוזער|250px|הציור מראה חתך של ה[אפידרמיס. שכבת ה-lucidum נמצאת קרוב למרכז.]]
**שכבת ה-Lucidum** (בתרגום לעברית מלטינית: "**שכבה ברורה**") היא שכבה דקה וברורה של תאים מתים באפידרמיס. היא נקראת כך בגלל המראה השקוף שלה תחת מיקרוסקופ. היא נמצאת רק באזורים עם עור עבה, ובאופן בולט על כפות הידיים וכפות הרגליים.

השכבה ממוקמת בין שכבת הגרנולוסום לבין השכבה קרנית, והיא מורכבת משלוש עד חמש שכבות של קרטינוציטים מתים משוטחים. לקרטינוציטים שבשכבת ה-lucidum אין גבולות ברורים והם מלאים ב-eleidin, צורת ביניים של קרטין.

העובי של שכבת ה-lucidum נשלט על ידי שיעור המיטוזה של התאים באפידרמיס. בנוסף, מלנוציטים קובעים את מידת הכהות של שכבת ה-lucidum. התאים של שכבת ה-lucidum משוטחים ומכילים חומר שומני שהוא תוצאה של exocytosis של גופי Lamellar שהצטברו בזמן שהקרטינוציטים עברו דרך שכבת הספינוסום ושכבת הגרנולוסום.

## הערות שוליים

קטגוריה:היסטולוגיה
קטגוריה:עור
מרתון יום הולדתו של וושינגטון

**מרתון יום הולדתו של וושינגטון** הוא המרתון השמיני בוותיקותו בארצות הברית. הוא נוסד בשנת 1962 לכבודו של ג'ורג' וושינגטון, הנשיא הראשון של ארצות הברית. למרות שמו, המרוץ אינו מתקיים בדיוק בתאריך יום הולדתו של וושינגטון, 22 בפברואר, אלא בתאריך קרוב ליום ההולדת.

## הרחבה
המרתון מתקיים מדי שנה ביום ראשון של סוף השבוע של יום הנשיאים, והוא נערך על ידי מועדון הרצים של כביש DC. המרוץ נערך לראשונה בארלינגטון שבוירג'יניה אבל לאחר כמה שנים הוא הועבר לבלטציוול שבמרילנד. כיום המרתון מתקיים בגרינבלט שבמרילנד. המרוץ מתחיל בגרינבלט, מקיף שלוש פעמים את החווה למחקר חקלאי בבלטציוול ומסתיים המרכז טיסות החלל גודרד של נאס"א. כאשר נאס"א סגרה לצמיתות את הגישה בין מרכז rec וכביש התקווה הטובה, נקודת ההתחלה של המירוץ הועברה לבית ספר התיכון דובאל, ולבסוף למרכז הנוער בגרינבלט.

בעת ובעונה אחת מתקיים גם מרוץ שליחים לקבוצות של שלושה אנשים. אורך המסלול לרץ הראשון הוא 9.7 מיילים, לרץ השני 7.3 מיילים ולרץ השלישי 9.2 מיילים. קיימות חמש קטגוריות של קבוצות שליחים:
* מעורב - שלושה רצים בכל גיל שהוא. לפחות אחד מהשליחים חייבת להיות נקבה.
* גברים חופשי - שלושה רצים גברים בכל גיל שהוא. 
* נשים חופשי - שלוש נשים רצות בכל גיל שהוא. 
* גברים מאסטרס - שלושה רצים גברים בני 40 שנים לכל הפחות.
* נשים מאסטרס - שלוש נשים רצות בנות 40 שנים לכל הפחות.

נקודת חילופי השליחים נמצאת במקום היסטורי שאירח מבקרים מפורסמים רבים, כולל הנשיא דווייט אייזנהאואר ואשתו גברת מיימי אייזנהאואר, וראש ממשלת ברית המועצות, ניקיטה חרושצ'וב ואשתו.

בשנת 2008, 176 רצים ו-43 צוותי תחרות שליחים השלימו את המרתון. בשנת 2010 בוטל המרוץ עקב שלג שהיה אמור לרדת ב-14 בפברואר ובעיות שונות שלא אפשרו לערוך את המרוץ לאחר מכן.

מחיר ההרשמה למרתון 45$. כל המשתתפים במרוץ מקבלים חולצה עם שרוול ארוך וכל מסיימי המרתון מקבלים מדליה. הטמפרטורה הממוצעת בשעת התחלת המרוץ היא 5 מעלות צלזיוס.

## קישורים חיצוניים
* 
* אתר המרתון ב-2008
* אתר המרתון ב-2009
* אתר המרתון ב-2010

## הערות שוליים

קטגוריה:הנצחת ג'ורג' וושינגטון
קטגוריה:ארצות הברית: ריצות מרתון
קטגוריה:מרילנד: ספורט
Ferry Cross the Mersey

[שמאל|ממוזער|200px|[מעבורת נהר המרזי]]
[שמאל|ממוזער|200px|[ג'רי והפייסמייקרס, 1964]]
שמאל|ממוזער|200px|כרזה לזכר הנספים באסון הילסבורו
**Ferry Cross the Mersey** (מילולית: מעבורת חוצה (או חָצִי!) את המרזי) הוא פזמון שכתב ג'רי מרסדן בסגנון המרסיביט הליברפולי בשנת 1964 עבור סרט באותו שם שתיאר את הלהקות והזמרים של ליברפול כמו הפורמוסט וסילה בלאק. הסינגל, שהוקלט על ידי ג'רי והפייסמייקרס בהפקתו של ג'ורג' מרטין, הגיע במרץ 1965 למקום ה-8 במצעד הסינגלים הבריטי ולמקום ה-6 במצעד בילבורד הוט 100.

## שם השיר
שם השיר ניתן לקריאה כ-Ferry 'cross the Mersey כלומר, קיצור סלנג של: Ferry Across the Mersey, "מעבורת חוצה את המרזי" או כ-Ferry ,cross the Mersey כלומר "מעבורת, חצי את המרזי". מרזי הוא נהר הזורם בצפון מערב אנגליה דרך הערים מנצ'סטר וליברפול ושפכו במפרץ ליברפול שבים האירי. על הנהר שטה מעבורת נהר המרזי, המחברת בין ליברפול לחצי האי וירל.

## גרסת 1989
ב-15 באפריל 1989 התרחש אסון הילסבורו שבמהלכו נמחצו למוות 96 אוהדי כדורגל ו-766 נפצעו במהלך משחק טעון בין ליברפול ונוטינגהאם פורסט. המקרה הכה בהלם את תושבי ליברפול ואוהדי כדורגל בעולם כולו. בעקבות המקרה הוקלט מחדש השיר, אחד מסמליה של העיר, על ידי סמל אחר שלה, פול מקרטני יחד עם ג'רי מרסדן, הנוצרים, הולי ג'ונסון וסטוק אייטקן ווטרמן.

הסינגל, שכל הכנסותיו קודש למשפחות הנפגעים, ראה אור במאי 1989 ושהה שלושה שבועות בצמרת מצעד הסינגלים הבריטי.

## הקלטות נוספות
* בשנת 1983 הוקלט השיר על ידי להקת פרנקי הולך להוליווד והופיע כבי-סייד של התקליטון Relax, הוא שולב לאחר מכן באלבום הבכורה של הלהקה, Welcome to the Pleasuredome בשם .
* בשנת 2003 הקליט הגיטריסט פט מתיני גרסה אינסטרומנטלית של השיר לתקליט One Quiet Night.

## קישורים חיצוניים

* מילות השיר 

## הערות שוליים

קטגוריה:שירי פול מקרטני
קטגוריה:שירים באנגלית
קטגוריה:שירים על ליברפול
קטגוריה:שירים מרובי אמנים
קטגוריה:סינגלים שהגיעו למקום הראשון במצעד הסינגלים האירי
קטגוריה:סינגלים שהגיעו למקום הראשון במצעד הסינגלים הבריטי
קטגוריה:סינגלים בהוצאת קפיטול רקורדס
קטגוריה:סינגלים בהוצאת קולומביה גרפופון קומפני
בייקרספילד

**בייקרספילד** (באנגלית: **Bakersfield**) היא עיר במדינת קליפורניה שבארצות הברית, בירת מחוז קרן, 180 קילומטר צפונית ללוס אנג'לס. העיר, המונה 347,483 תושבים על שטח של 372 קמ"ר, היא התשיעית בגודלה בקליפורניה, השלישית בגודלה בשטח שאינו על שפת הים והעיר ה-48 בגודלה בארצות הברית. כלכלת העיר מבוססת על הפקה של נפט וגז טבעי, על מינרלים כמו זהב ובוראט, ועל הפקת חשמל, הן בתחנות כוח הידרואלקטריות, הן בטורבינות רוח.

## היסטוריה
ההתיישבות האירופאית הראשונה במקום הייתה במסגרת הבהלה לזהב על ידי מספר מתיישבים שהגיעו למקום והקימו תחנת טלגרף ב-1858. ב-1869 כבר הייתה במקום עיר וב-1873 היא הפכה לעיר המחוז. במהלך קערת האבק והשפל הכלכלי הגדול של שנות ה-30 של המאה ה-20 נדדו לאזור זה מהגרים רבים מדרום ארצות הברית.

ביוני 1948 הושלם בבייקרספילד קורס טיס מזורז. הקורס נמשך ארבעה חודשים, ונערך בחשאיות כדי שלא יתגלה ל-FBI. הקורס נועד להכשרת טייסים יהודים, רובם בני היישוב, למלחמת העצמאות. מארגן הקורס היה טדי קולק ובין בוגריו הידועים נמנים: אמנון (זיסט) ברמן שפיקד על הקורס, זהרה לביטוב, שלמה להט, עמנואל רוטשטיין ופלטיאל מקלף.

ב-21 ביולי 1952 הרעידה את העיר רעידת אדמה בעוצמה של 7.3 בסולם ריכטר כאשר מוקד הרעש נמצא 37 ק"מ דרומית לבייקרספילד. הרעידה גרמה לעיר נזקים ברכוש ובנפש.

## "הצליל של בייקרספילד"
סגנון מוזיקת קאנטרי שצמח בעיר בהשפעתם של מי שבאותה התקופה התגוררו בחוף המערבי, בוב ויליס ולפטי פריזל ועד לשנת 1966 הוא כבר נודע כצליל של בייקרספילד. הסגנון הכולל אלמנטים של ווסטרן סווינג ונשען על שימוש בכלים חשמליים ומערכות הגברה, ובמיוחד הגיטרה החשמלית פנדר טלקסטר. ניתן לתאר את הצליל כברור, קשוח, סוחף, ללא "סלסולים", בעל טעם חד. אומנים מובילים בסגנון זה היו באק אואנס, מרל הגארד, טומי קולינס, דוויט יוקם, וויין סטיוארט.

## אקלים

## ערים תאומות
* 
* 

## קישורים חיצוניים

* 
* אתר רשות התיירות של העיר
* מקבץ קישורים לנושאים הקשורים בעיר
* 

## הערות שוליים

קטגוריה:קליפורניה: ערים
קטגוריה:קליפורניה: מושבי מחוזות
קטגוריה:יישובים שהוקמו ב-1869
יום הולדתו של הדוכס הגדול

[שמאל|ממוזער|200px|[אנרי, הדוכס הגדול מלוקסמבורג - דוכס לוקסמבורג הנוכחי.]]
**יום הולדתו של הדוכס הגדול** (בצרפתית: **Célébration publique de l'anniversaire du souverain**) הוא יום חג לאומי, המצוין בלוקסמבורג מדי שנה. הוא מצוין ב-23 ביוני, למרות שיום זה איננו יום ההולדת של מי מדוכסי לוקסמבורג בעבר או בהווה. כאשר בראש המדינה עומדת אישה, נקרא החג **יום הולדתה של הדוכסית הגדולה**.

מועד ציון יום הולדתו של הדוכס הגדול השתנה פעמים רבות. תחת וילם הראשון, הדוכס הגדול הראשון (1815-1840), חל המועד ב-24 באפריל; תחת וילם השני (1840-1849) הוא חל ב-6 בדצמבר, יום הולדתו בפועל; עקב כך צוין ב-1840 יום הולדתו של הדוכס הגדול פעמיים. תחת וילם השלישי (1849-1890) חל המועד ב-17 ביוני וב-1859 הוסט ל-19 בפברואר.

לאחר פיצול בתי המלוכה של הולנד ולוקסמבורג ב-1890 (מאז שולט בלוקסמבורג בית נסאו-ויילבורג) נחוג החג בימי הולדתם בפועל של דוכסי לוקסמבורג. ב-1947 הוכרז היום כחג לאומי. ב-1961 הוחלט לקבוע את יום החג במועדו הנוכחי. הטעם לכך היה שימי ההולדת של הדוכסית הגדולה דאז, שרלוט, ושל יורש העצר ז'אן חלו שניהם בינואר, והיה רצון למנוע את האפשרות שמזג אוויר גרוע ישבש את יום החג. השינוי נעשה בצו של הדוכסית שניתן ב-23 בדצמבר באותה שנה.

## לקריאה נוספת

* 


## קישורים חיצוניים
* 

קטגוריה:לוקסמבורג: תרבות
קטגוריה:חגים ומועדים לאומיים
קטגוריה:אירועים בחודש יוני
ממד פרויקטיבי

באלגברה מופשטת, **ממד פרויקטיבי** של מודול הוא אורך הרזולוציה הפרויקטיבית הקצרה ביותר של המודול. הממד הפרויקטיבי שווה לאפס אם ורק אם המודול עצמו פרויקטיבי. הממד הפרויקטיבי הגדול ביותר של מודולים מעל חוג R נקרא **הממד הגלובלי** של החוג.

הממד הפרויקטיבי של M קטן או שווה ל-n אם יש שרשרת מדויקת מהצורה 0 \rightarrow P_n \rightarrow \cdots \rightarrow P_0 \rightarrow M \rightarrow 0, כאשר כל ה-P_i פרויקטיביים. מקובל לסמן אותו ב-\operatorname{pd}(M). 

אפשר לחסום את הממד של מודול מנה, של תת-מודול ושל הרחבה, באמצעות הממדים של המודולים האחרים המעורבים בבניה: לכל סדרה קצרה מדויקת 0 \rightarrow M' \rightarrow M \rightarrow M* \rightarrow 0</math> מתקיים <math>\operatorname{pd}(M) \leq \max \{ \operatorname{pd}(M'), \operatorname{pd}(M*)\}, 
\operatorname{pd}(M') \leq \max \{ \operatorname{pd}(M), \operatorname{pd}(M*)-1\}</math> ו-
<math>\operatorname{pd}(M*) \leq \max \{ \operatorname{pd}(M), \operatorname{pd}(M')+1\}.

מעל חוג קומוטטיבי נתרי, אם למודול יש ממד פרויקטיבי סופי, אז הממד הפרויקטיבי שלו קטן או שווה מממד קרול של החוג.

## ראו גם

* ממד (אלגברה)
* ממד פיניטיסטי

קטגוריה:אלגברה הומולוגית
The Gathering (אלבום)

**The Gathering** (בעברית: **האספה**) הוא אלבום הבכורה שהוציא הרכב אמני הטראנס הישראלי Infected Mushroom.
האלבום יצא בשנת 1999, המוזיקה באלבום זה התאפיינה ב"אפלוליות" שייצגה היטב את מוזיקת הגואה טראנס. 

## אופי האלבום ושמו
האלבום משלב סגנונות טראנס פסיכדלי וגואה שאפיין מאוד את המוזיקה האלקטרונית בשנים אלו, שמו ("האספה") מרמז על כוונה לאסוף פסקולים של סרטים ומשחקים שאפיינו בעיני חברי ההרכב את שנות ה-90, וליצור מהם מוזיקה בעיני רוחם.

## הרצועות באלבום

## דוגמיות קול (Vocal samples)

*"Release Me" מכיל דוגמית קול מהסרט היום השלישי (1996)
*"The Gathering" מכיל דוגמית קול מסדרת משחקי הווידאו Grand Theft Auto.
*""Return of the Shadows" מכיל דוגמית קול מהסרט מסע בין כוכבים 6: הארץ הלא נודעת (1991)
*"Psycho" מכיל דוגמית קול מהסרט באטמן ורובין (1997) כמו כן מהסרט מסע בין כוכבים 8: המפגש (1996)
*"Tommy the Bat" מכיל דוגמית קול מהשיר "Tommy The Cat" של הלהקה פריימוס (משם נלקח גם שם הרצועה) ובנוסף מהסרט האי של ד"ר מורו (1996)
*"Over Mode" גם הוא מכיל דוגמיות קול מהסרט האי של ד"ר מורו (1996)

## קישורים חיצוניים

קטגוריה:אלבומי אינפקטד מאשרום
מצעד הדאנס הבריטי (2010–2019)

ערך זה עוסק במצעדי הפזמונים הבריטיים השבועיים **"[[מצעד הדאנס הבריטי|UK Dance Chart]]" שנערכו מאז שנת [[2010]]**.

מצעד הדאנס הבריטי מתעדכן מדי שבוע על ידי חברת המצעדים הרשמית. במצעד משוקללים נתוני המכירות בבריטניה (על גבי תקליטורים פיזיים ושל קובצי מוזיקה דיגיטליים) ונתוני זמן האוויר שמקבל הסינגל בתחנות הרדיו הבריטיות.

## סינגלים שהגיעו למקום הראשון במצעד הדאנס הבריטי בעשור השני של המאה ה-21
&#160;&#160;♪&#160; – סינגל הדאנס הנמכר ביותר בממלכה המאוחדת באותה השנה

[שמאל|ממוזער|166px|נכון לינואר 2013, להקת ההיפ הופ האמריקנית [בלאק אייד פיז הצליחה להישאר במשך הזמן הרב ביותר בצמרת מצעד הדאנס הבריטי במהלך העשור השני של המאה ה-21 (12 שבועות)]]
[שמאל|ממוזער|166px|נכון למרץ 2012, הדי.ג'יי הצרפתי-יהודי [דייוויד גטה הצליח להביא את מספר הלהיטים הרב ביותר לצמרת מצעד הדאנס הבריטי במהלך העשור השני של המאה ה-21 (4 שירים).]]
[שמאל|ממוזער|166px|נכון למרץ 2012, שירה של הזמרת ריהאנה "[We Found Love" היה לשיר שכיכב במשך הזמן הרב ביותר בצמרת מצעד הדאנס הבריטי במהלך העשור השני של המאה ה-21 (12 שבועות)]]
[שמאל|ממוזער|166px|נכון למרץ 2012 [LMFAO הצליחו להביא 3 שירים לצמרת המצעד במהלך העשור השני של המאה ה-21]]

## סקירה כללית
### 2010
להקת ההיפ הופ האמריקנית בלאק אייד פיז כיכבו בפסגת המצעד במשך הזמן הרב ביותר בשנת 2011 – הסינגל "(The Time (Dirty Bit" כיכב במקום הראשון במצעד במשך שבעה שבועות (זהו הסיגל שכיכב בפסגת המצעד במשך מספר השבועות הרב ביותר) והסינגל "Rock That Body" כיכב בפסגת המצעד במשך שבוע.

### 2011
הזמרת מברבדוס ריהאנה כיכבה בפסגת המצעד במשך הזמן הרב ביותר בשנת 2011 – הסינגל "We Found Love" כיכב במקום הראשון במצעד במשך 11 שבועות (הוא גם הסינגל שכיכב במשך הזמן הרב ביותר בצמרת הפסגה) והסינגל " כיכב במקום הראשון במצעד במשך 4 שבועות לא רצופים.

### 2012
דייוויד גטה וסיה פרלר כיכבו בפסגת המצעד במשך הזמן הרב ביותר במהלך שנת 2012 – הסינגל "" כיכב במקום הראשון במצעד במשך תשעה שבועות לא רצופים והסינגל  כיכב בפסגת המצעד במשך שבוע.

שני הסינגלים שדורגו במקום הראשון במשך כמות הזמן המרבית במהלך שנת 2012 היו הסינגל "" והסינגל "Feel the Love" מאת רודימנטאל וג'ון ניומן.

קטגוריה:מצעדי מוזיקה משנות ה-2010
לילט (משקה)

**לילט** - (באנגלית: **Lillet**) אפריטיף איכותי המיוצר בצרפת. לילט מכיל 85% תערובות של יין בורדו ו 15% ליקרי פירות הדר. לילט מיושן בחביות עץ אלון. בעוד שייצור הלילט החל בסוף המאה ה-19, המתכון הנוכחי נוצר רק בשנת 1986.
בשנת 1872 האחים פול וריימונד לילט שהיו יצרני וסוחרי יינות וכהילים ייסדו את המזקקה שלהם בפודנסאק שבדרום בורדו בצרפת.

## טעמים

לילט מגיע במספר טעמים, מהם:
* **לילט בלאנק**
* **לילט רוז**'

## צורת הגשה
מכיוון שאפריטיף זה הוא על בסיס יין יש להגיש אותו צונן, בין 6-8°C מעלות צלזיוס. בצרפת מגישים אותו עם קרח ופלח לימון, תפוז או ליים.

## קישורים חיצוניים

* 
* 
* 

קטגוריה:אפריטיפים
קטגוריה:משקאות אלכוהוליים
קו מקמהון

[ממוזער|שמאל|קו מקמהון מסמן את האזור הגבול הצפוני (באדום) במזרח הרי ה[הימלאיה הנמצאים תחת שליטת הודו על אף טענת סין על בעלות על השטח.]]

**קו מקמהון** הוא קו גבול מוסכם בין בריטניה וטיבט כחלק מהסכם שימלה משנת 1914. על אף שקיימות השגות על מעמדו החוקי, זהו קו הגבול הרשמי בין סין והודו כיום. קו הגבול היווה את העילה למלחמת הודו–סין בשנת 1962. 

קו הגבול נקרא על שם סר הנרי מקמהון, מזכיר החוץ של הודו הבריטית אשר היה המתווך הראשי בהסכם. הקו משתרע לאורך 890 ק"מ, מבהוטן במערב עד 260 ק"מ מזרחית לעיקול הגדול של נהר בראהמאפוטרה למרגלות רכס ההימלאיה. 

הסכם שימלה ועימו קו מקמהון, נידחו בתחילה על ידי ממשלת הודו, כיוון שלא עמדו בקנה אחד עם הוועידה האנגלו-רוסית של 1907. מסקנות אותה ועידה בוטלו בשנת 1921. בעקבות דחייתה של הודו, הקו נשכח עד שנת 1935 כאשר פורסם ההסכם מחדש בלחץ אולף קארו והמפות שהוצאו לאחר מכן כללו את קו הגבול.

הודו המשיכה להביע דעות חלוקות לגבי קו הגבול. הדלאי לאמה ה-14 הצהיר בשנת 2003 כי האזור בדיון הוא חלק מטיבט, אך ב- 2008 חזר והביע את הכרתו בחוקיות קו מקמהון ובלגיטימיות השליטה ההודית באזור.

סין דוחה את הסכם שימלה ואת קו מקמהון בטענה שממשלת טיבט לא הייתה ממשלה עצמאית, ולכן לא הייתה בעלת סמכות לחתום על הסכמים. 
המפות הסיניות כוללות כ-65,000 קמ"ר מהשטח שמדרום לקו כחלק מהמחוז האוטונומי הטיבטי המוכר על ידי הסינים בשם דרום טיבט. 
כוחות סיניים כבשו את האזור לתקופה קצרה במהלך מלחמת הודו–סין בשנים 1962–1963. 

הממשלה הסינית מכירה בחלק מהקו המקביל לקו השליטה הממשי המהווה את הגבול הסיני עם הודו על פי מסר דיפלומטי ששיגר ראש ממשלת סין העממית, ג'ואו אנלאי, להודו בשנת 1959. 
על פי סין, חלקו של קו הגבול שעודנו במחלוקת ושגובל עם ארונאצ'ל פרדש ההודית הוא חלק מהסכם בין סין לבורמה.

## קישורים חיצוניים

* 

## הערות שוליים

קטגוריה:סין: היסטוריה
קטגוריה:הודו: היסטוריה
קטגוריה:גבולות
קטגוריה:הודו: גבולות
יום הולדתו של לינקולן

**יום הולדתו של לינקולן** (באנגלית: **Lincoln's Birthday**) הוא חג לאומי בחלק ממדינות ארצות הברית. החג נחוג במדינות קליפורניה, קונטיקט, מיזורי, ניו ג'רזי, ניו יורק ואינדיאנה. החג מציין את יום הולדתו של נשיא ארצות הברית אברהם לינקולן ב-12 בפברואר 1809.

## היסטוריה
חג זה צוין לראשונה בעיר באפלו שבמדינת ניו יורק, בשנת 1874, ביוזמתו של ג'וליוס פרנסיס (Julius Francis), רוקח מקומי שהקדיש את חייו להנצחת הנשיא לינקולן. פרנסיס היה הראשון שפנה בבקשה לקונגרס ארצות הברית לציין את יום ההולדת של לינקולן כחג לאומי.

## טקסים
יום הולדתו של לינקולן מצוין בהנחת זרי זיכרון מטעם נשיא ארצות הברית באתר הלאומי ההיסטורי מקום הולדתו של אברהם לינקולן בהודג'נוויל שבקנטקי, וכן באנדרטת לינקולן שבוושינגטון בירת ארצות הברית.

אירועים נוספים מאורגנים על ידי המועצה הלאומית לציון יום הולדתו של לינקולן.

## ראו גם
* יום הולדתו של וושינגטון

## קישורים חיצוניים

* חוק מדינת אילינוי: חגים לאומיים
* חוק מדינת קונטיקט: חגים לאומיים
* חוק מדינת אינדיאנה: חגים לאומיים
* האתר הלאומי מקום הולדתו של אברהם לינקולן

קטגוריה:הנצחת אברהם לינקולן
לינקולן
קטגוריה:אירועים בחודש פברואר
יום הולדתו של הקיסר

**יום הולדתו של הקיסר** (ביפנית: 天皇誕生日 - "טנו טאנג'ובי") הוא חג לאומי ביפן הנחוג ב-23 בפברואר לציון יום הולדתו של קיסר יפן, נארוהיטו. מועד החג משתנה כתלות בקיסר המכהן, והמועד הנוכחי נקבע לפי יום הולדתו של הקיסר נארוהיטו המכהן כיום.

יום הולדתו של הקיסר הקודם, אקיהיטו, נחוג במהלך תקופת כהונתו – תקופת הייסי (1989–2019) – ב-23 בדצמבר. לאחר מותו של הקיסר הירוהיטו, שונה שם החג ל"יום הירק" בשנת 1989, וליום שווה בשנת 2007, והוא עדיין נחוג כחג לאומי.

## היסטוריה
קודם למלחמת העולם השנייה נקרא החג בשם "天長節" ("טנצ'וסטצו" – "יום הולדת הקיסר") ורק לאחר המלחמה שונה השם לשמו הנוכחי, בעל המשמעות הדומה. בשנת 1948 נחקק חוק הקובע כי יום ההולדת יהיה חג לאומי. בהתאם לחוק, לאחר מותו של קיסר מכהן, ועלייתו לשלטון של יורשו, מתכנס הדיאט של יפן על מנת לקבוע את התאריך החדש של החג ולהפוך אותו ליום חג לאומי. עד לשינוי חקיקתי זה, נותר המועד הקודם על כנו אף אם התחלף הקיסר.

## טקסים
טקס חגיגי נערך בחזית הארמון הקיסרי, והקיסר, רעייתו ובני המשפחה הקיסרית מופיעים על מרפסת הארמון לפני החוגגים, עת הקיסר נושא ברכה לחוגגים. בנוסף, תאריך זה, הוא אחד משני המועדים היחידים, יחד עם 2 בינואר, שבהם מותרת כניסת מבקרים לחלקים של הארמון הקיסרי, הסגורים לציבור בשאר ימות השנה.

## ראו גם

* יום התרבות

## קישורים חיצוניים

קיסר
קיסר
קטגוריה:הקיסרות היפנית
פיטר מרפי (כדורגלן)

**פיטר "ספאד" מרפי** (באנגלית: **Peter "Spud" Murphy**; 7 במרץ 1922 – 7 באפריל 1975) היה כדורגלן אנגלי ששיחק בעמדת החלוץ. מרפי זכור בעיקר כשחקן שגרם לשבירת צווארו של שוער מנצ'סטר סיטי, ברט טראוטמן בגמר הגביע האנגלי ב-1956.

## ביוגרפיה
פיטר מרפי נולד במרץ 1922 במערב הארטפול שבמחוז דרהאם, וכשהיה בן ארבע עבר עם משפחתו לקובנטרי. הוא שיחק בקבוצות החובבים של קובנטרי סיטי וברמינגהאם סיטי, אך הקריירה שלו נקטעה בעקבות פריצת מלחמת העולם השנייה. רק במאי 1946, כשהוא בן 24, חתם מרפי בקובנטרי סיטי והפך לכדורגלן מקצועני. בקובנטרי, שיחק מרפי למעלה ממאה משחקים וכבש שער לכל שלושה משחקים, בממוצע.

ביוני 1950 החליט מנג'ר טוטנהאם הוטספר, ארת'ור רואו, להביא את מרפי לקבוצתו ושילם תמורתו 18,500 פאונד. מרפי היה שחקן מפתח בסגנון הטקטי ה-"לחץ ורוץ", שדגל בהנחה מהירה של הכדור במקום לחבר לקבוצה וריצה זריזה מעבר לשומר היריב על מנת לקבל מסירה חזרה מעבר ליריב. הטקטיקה הזו הוכיחה את יעילותה, וטוטנהאם זכתה באליפות הליגה באותה עונה. לאחר חזרתו מהפציעה של חלוץ הקבוצה, לס בנט, ירד מרפי לספסל והחליט לעזוב את הקבוצה. בינואר 1952, הסכים לעבור לברמינגהאם סיטי ששיחקה בליגה השנייה תמורת 20,000 פאונד ולא להישאר בטוטנהאם.

באותו זמן, עזב חלוצה של ברמינגהאם – טומי בריגס את הקבוצה, ומרפי זכה לקבל את תפקיד החלוץ המרכזי בקבוצה. במהלך שנותיו במועדון, הוא זכה שלוש פעמים בתואר מלך השערים של הקבוצה (עונות 1952/53, 1954/55, 1957/58) ופעם אחת בתואר מלך השערים של גביע ערי הירידים (עונת 1955/58). הוא פרש ב-1959, והחל לאמן את קבוצת הנוער של ברמינגהאם, אך חזר מהפרישה כדי לכבוש ארבעה שערים שבסופו של דבר עזרו לברמינגהאם סיטי לשרוד בליגה השנייה.

מרפי כבש חמישה שערים במהלך קמפיין הגביע האנגלי של ברמינגהאם ב-1956, שנקטע רק בהפסד 3-1 למנצ'סטר סיטי בגמר. משחק הגמר זכור בעיקר בזכות הפציעה הקשה של שוער מנצ'סטר, ברט טראוטמן, שצלל לרגלי מרפי ושבר את צווארו. למרות השבר, המשיך טראוטמן לשחק את רבע השעה שנותרה, ועם סיום חלוקת המדליות פונה לבית החולים. בעונה שלאחר מכן, כבש מרפי ארבעה שערים נוספים בגביע, אך ברמינגהאם הפסידה בחצי הגמר ל"תינוקות באזבי" של מנצ'סטר יונייטד.

מרפי נחשב לפורץ דרך אנגלי בכדורגל האירופאי: הוא שיחק במשחק הראשון של קבוצה אנגלית אי פעם באירופה - ברמינגהאם נגד אינטר מילאנו במאי 1956, ואף הופיע עם ברמינגהאם בגמר גביע ערי הירידים במרץ 1960 - במה שהיה לגמר האירופאי הראשון של קבוצה אנגלית אי פעם. בגמר עצמו, הפסידה ברמינגהאם 4-1 לברצלונה הספרדית.

במהלך הקריירה המקצוענית שלו כבש מרפי 158 בכמעט 400 משחקי ליגה. בשביל ברמינגהאם הוא כבש 127 שערים ב-278 משחקים בכל המסגרות – נתון שמעמיד אותו במקום השלישי (אחרי ג'ו ברדפורד וטרבור פרנסיס) בטבלת הכובשים המצטיינים של הקבוצה בכל הזמנים.

## לקריאה נוספת

*Tony Matthews, *Birmingham City: A Complete Record*, Derby: Breedon Books, 1995, 


## קישורים חיצוניים

## הערות שוליים

קטגוריה:חלוצי כדורגל אנגלים
קטגוריה:כדורגלנים אנגלים
קטגוריה:כדורגלני קובנטרי סיטי
קטגוריה:כדורגלני טוטנהאם הוטספר
קטגוריה:כדורגלני ברמינגהאם סיטי
קטגוריה:אנגלים שנולדו ב-1922
קטגוריה:בריטים שנפטרו ב-1975
אתלטיקה באולימפיאדת לוס אנג'לס (1984)

שמאל|150px
שמאל|150px
[שמאל|ממוזער|300px|שלב המוקדמות ב[ריצת 400 מטר משוכות באולימפיאדת לוס אנג'לס (1984)]]

**[[אולימפיאדת לוס אנג'לס (1984)]]** נערכה בלוס אנג'לס, קליפורניה, ארצות הברית. תחרויות האתלטיקה נערכו בין ה-3 באוגוסט לבין ה-11 באוגוסט 1984. נערכו 41 תחרויות באתלטיקה במשחקים אלו (17 לנשים ו-24 לגברים), בהשתתפות 1,280 משתתפים (385 נשים ו-895 גברים) מ-124 מדינות.

## אירועים בולטים
**[[ארצות הברית]]** () זכתה במקום הראשון עם 40 מדליות בסך הכול, מהן 16 מדליות זהב. בעקבות החרם על המשחקים נעדרו מדינות הגוש המזרחי ביניהן ברית המועצות ומזרח גרמניה, שניצחו במשחקים הקודמים במוסקבה 1980 ובאליפות העולם הראשונה באתלטיקה שנערכה שנה קודם לכן. לעומתן רומניה השתתפה במשחקים.

בתחרויות נקבע שיא עולם אחד, לגברים. הרביעייה האמריקאית שיפרה את שיאה העולמי בריצת שליחים 4x100 מטר.

### האתלטיות הבולטות
* ואלרי בריסקו-הוקס () שזכתה ב-3 מדליות זהב בריצת 200 מטר בריצת 400 מטר ובריצת שליחות 4x400 מטר.
* צ'נדרה צ'יזבורו () שזכתה ב-3 מדליות, 2 זהב ו-1 כסף, מדליות זהב בריצות השליחות 4x100 מטר ו-4x400 מטר ומדליית כסף בריצת 400 מטר.
* אוולין אשפורד () שזכתה בשתי מדליות זהב בריצת 100 מטר ובריצת שליחות 4x100 מטר.
* אולריקה מייפארת () שזכתה במדליית זהב בקפיצה לגובה 12 שנים לאחר זכייתה הראשונה.

### האתלטים הבולטים
* קרל לואיס () שזכה ב-4 מדליות זהב, בריצת 100 מטר בריצת 200 מטר בקפיצה לרוחק ובריצת שליחים 4x100 מטר.
* אלונזו בייברס () שזכה בשתי מדליות זהב, בריצת 400 מטר ובריצת שליחים 4x400 מטר.
* אדווין מוזס () שזכה במדליית זהב בריצת 400 מטר משוכות, 8 שנים אחרי זכייתו הראשונה.
* סבסטיאן קו () שזכה בשתי מדליות, זהב וכסף והגן על תוארו בריצת 1500 מטר.
* דיילי תומפסון () שהגן על תוארו בקרב עשר.

## טבלת המדליות

## הזוכים במדליות
### נשים
#### מקצועות המסלול

#### מקצועות השדה

* אצניות שרצו בשלב המוקדמות ולכן קיבלו אף הן מדליות.
• בקרב 7, חלוקת המדליות נעשתה לפי שיטת ניקוד משנת 1977. התוצאות בסוגריים זהו עדכון הניקוד משנת 1985.

### גברים
#### מקצועות המסלול

#### מקצועות השדה

*בקרב 10, חלוקת המדליות נעשתה לפי שיטת ניקוד משנת 1977. התוצאות בסוגריים זהו עדכון הניקוד משנת 1985.

## קישורים חיצוניים

* אתלטיקה באולימפיאדת לוס אנג'לס (1984), באתר Sports Reference 

*
1984
קטגוריה:ענפי ספורט באולימפיאדת לוס אנג'לס (1984)
קטגוריה:1984 בספורט
קטגוריה:ארצות הברית: תחרויות אתלטיקה
אסטרופדיה

ה**אסטרופדיה העברית** היא מיזם אנציקלופדי ואתר אינטרנט שמופעל על ידי המועדון האסטרונומי של אוניברסיטת תל אביב. מטרת המיזם לספק מידע חופשי באסטרונומיה ואסטרופיזיקה, ובמדעים מדויקים בכלל. המאמרים והערכים נכתבים על ידי אסטרופיזיקאים ופיזיקאים מומחים בתחומם, וכן על ידי חובבי אסטרונומיה בעלי ניסיון שהורשו לערוך את האנציקלופדיה. המאמרים עוברים ביקורת ועריכה מדעית על ידי מערכת האתר כדי לצמצם טעויות. האתר אינו פתוח לעריכה על ידי הקהל הרחב אך הוא מזמין את הגולשים לדווח על שגיאות.

האתר מכיל כמה עשרות ערכים בתחומי האסטרונומיה, אסטרופיזיקה, מתמטיקה, פיזיקה ובנושאים קרובים (מדענים, מצפי כוכבים וכדומה). האתר מכיל גם שאלות של גולשים עם תשובות מצוות האתר. בנוסף על אלו האתר מכיל מאמרים על אירועים אסטרונומיים ומדריכים לטלסקופים, לצפייה בכוכבים ולבניית דגמים ומכשירים אסטרונומיים.

## קישורים חיצוניים
* 

קטגוריה:אתרי מדע וטכנולוגיה ישראליים
קטגוריה:אתרי אסטרונומיה
קטגוריה:אנציקלופדיות אינטרנט
קטגוריה:אוניברסיטת תל אביב
קטגוריה:אסטרונומיה בישראל
יצחק זמיר (קצין)

**יצחק (איציק) זמיר** (נולד ב-7 בספטמבר 1943) הוא מנכ"ל ישראלי. שירת בעבר בצה"ל כמפקד אוגדה בדרגת תת-אלוף.

## ביוגרפיה
יצחק זמיר (לשעבר זלמן), נולד ב-1943 ברמת השרון.
עם גיוסו לצה"ל שובץ בחטיבת גולני. עבר מסלול הכשרה כלוחם, קורס מ"כים חי"ר וקורס קצינים. בהמשך שימש מפקד מחלקה בגולני ובמלחמת ששת הימים היה מפקד פלוגה בגדוד 51 ולחם בתל עזזיאת, מוצב פלוגתי סורי מבוצר ברמת הגולן. למחרת כבשה הפלוגה בפיקודו את מוצב צומת הבניאס.
זמיר שימש מפקד פלוגה בקורס המ"כים של חטיבת גולני, וסמג"ד גדוד 17. לאחר שנת לימודים בפו"מ שימש קצין אג"ם של החטיבה. לאחר מכן פיקד על קורס קציני חי"ר. במלחמת יום הכיפורים לחם בחזית הדרום כמפקד כוח עצמאי שנודע בשם "**כוח זמיר**", שהיה מורכב מצוערי קורס הקצינים, וסופח לחטיבה 14 בפיקוד אמנון רשף. בין היתר השתתף הכוח בפיקוד זמיר בקרב החווה הסינית, במבצע אבירי לב (צליחת תעלת סואץ) ובקרב מתחם אורחה. לאחר המלחמה שב זמיר לחטיבת גולני ושימש מפקד גדוד 13 (גדעון), ולאחר מכן כסגן מפקד החטיבה. בשנת 1975 יצא לשנת לימודים במכללה צבאית בארצות הברית. בשנים 1978–1976 שימש מפקד חטיבת כרמלי בדרגת אל"ם. לאחר מכן היה קצין האג"ם של פיקוד הצפון. בתום תפקידו התמנה למפקד חטיבת ביסלמ"ח. במלחמת לבנון הראשונה שימש כסגן מפקד עוצבת האש, ומ"מ הקחצ"ר. לאחר המלחמה עבר הסבה לשריון, והתמנה למפקד עוצבת אדום. השתחרר בשנת 1985 בדרגת תא"ל.

לאחר שחרורו מצה"ל התמחה זמיר בניהול ובשיקום של חברות במשבר. הוא התמנה לסמנכ"ל של קונצרן כור תעשיות, ויו"ר קבוצת המתכת, ופעל עם המנכ"ל בני גאון להבראת פעילות זו. הוא שימש כמנכ"ל ויו"ר של חברות אחדות בקונצרן, בהן "צינורות המזרח התיכון", "מפעלי פלדה מאוחדים", וכן יו"ר מרכבים וחניתה כלי חיתוך. עם פרישתו מקונצרן כור ב-1999 שמש זמיר כיו"ר של החברות "אהבה מעבדות ים המלח". כיהן כחבר דירקטוריון של חברות בישראל ומחוצה לה. זמיר שימש יו"ר ועדת כספים של עמותת "צוות".

## חיים אישיים
זמיר הוא בעל תואר ראשון בהיסטוריה ותואר שני בפילוסופיה מאוניברסיטת תל אביב. תושב קריית טבעון, נשוי לצילה ואב לשלושה.

## קישורים חיצוניים

* 
* ראיון עם יצחק זמיר באתר "נעמוש - מלחמת ששת הימים ברמת הגולן"
* 
* יצחק זמיר, כוח "זמיר" במלחמת יום הכיפורים, באתר חטיבה 14
* 

## הערות שוליים

קטגוריה:תתי-אלופים בצה"ל
קטגוריה:מפקדי בא"פ אליקים
קטגוריה:מפקדי חטיבת כרמלי
קטגוריה:מפקדי עוצבת אדום
קטגוריה:מנכ"לים ישראלים
קטגוריה:מנכ"לים יוצאי שירות קבע בצה"ל
קטגוריה:מנכ"לי כור תעשיות ובנותיה
קטגוריה:מפקדי גדוד 13
קטגוריה:בוגרי אוניברסיטת תל אביב
קטגוריה:בוגרי אוניברסיטת חיפה
קטגוריה:מפקדי פלוגות במלחמת ששת הימים
קטגוריה:חיילי חיל הרגלים במלחמת ששת הימים
קטגוריה:חיילי חיל הרגלים במלחמת יום הכיפורים
קטגוריה:ישראלים שנולדו ב-1943
יום טרומן

[שמאל|ממוזער|250px|[נשיא ארצות הברית הארי טרומן]]
**יום טרומן** (באנגלית: **Truman Day**) הוא חג לאומי במדינת מיזורי שבארצות הברית המציין את יום הולדתו של נשיא ארצות הברית הארי טרומן. החג נחוג ב-8 במאי מדי שנה.

החג מציין את היות טרומן הנשיא היחיד של ארצות הברית שנולד במדינת מיזורי.

כמו כן יום זה מצוין על ידי המפלגה הדמוקרטית של ארצות הברית. 

בשנת 2010, בשל קשיים כלכליים של המדינה הוצע לבטל את החג (המהווה יום חופש בתשלום לעובדי המדינה) אולם הצעה זו לא התקבלה.

## אירועים
ביום זה נושא מושל מדינת מיזורי הכרזה לציון המאורע, ונערכים אירועי זיכרון לזכר מורשתו של הנשיא, בעיקר במוסדות חינוך ברחבי המדינה וכן בספרייה הנשיאותית על שם טרומן, הממוקמת בעיר אינדפנדנס.

המפלגה הדמוקרטית עורכת ביום זה אירועי התרמה למפלגה (שממנה נבחר הנשיא).

## קישורים חיצוניים

* חוק מדינת מיזורי
* חגים לאומיים בארצות הברית

## הערות שוליים

טרומן
קטגוריה:אירועים בחודש מאי
קטגוריה:הארי טרומן
אולה שבצוב

[שמאל|ממוזער|180px|"[הקוסם מארץ עוץ", בבימויו של גלעד קמחי, תיאטרון בית ליסין, 2011]]
[שמאל|ממוזער|180px|"[מנדראגולה", בבימויו של גלעד קמחי, תיאטרון בית ליסין, 2011]]
שמאל|ממוזער|180px|"מנדראגולה"
שמאל|ממוזער|180px|"מנדראגולה"
[שמאל|ממוזער|180px|"[חלום ליל קיץ|חלום של לילה בלב קיץ", בבימויו של גלעד קמחי, תיאטרון בית ליסין, 2009]]
שמאל|ממוזער|180px|"חלום של לילה בלב קיץ"
**אולה שבצוב** (נולדה ב-1980) היא מעצבת תלבושות ותפאורה לתיאטרון, זוכת פרס התיאטרון הישראלי.

## קורות חייה
אולה שבצוב נולדה בעיר חרקוב, שם גדלה עד גיל שש, אחר-כך עברה עם משפחתה לחצי האי קרים, שם גדלה עד שעלתה לישראל בהיותה בת חמש עשרה. אולה עלתה לישראל עם אמה ואחותה, הן התגוררו בחולון שנה ועברו לתל אביב. באוקראינה היא למדה ציור ובארץ למדה במגמת אמנות פלסטית בתיכון תלמה ילין. אחר-כך עשתה תואר ראשון בעיצוב במה באוניברסיטת תל אביב, המשיכה ללמוד שנה לתואר שני ועשתה שתי הפקות במסגרת הלימודים להצגות של האוניברסיטה ("רומיאו ויוליה" ו"אנטיגונה"), אולם מכיוון שהתחילה לעבוד בתחום, הפסיקה את לימודיה. שבצוב זכתה במלגת קרן שרת אמריקה ישראל 2004-2001.

ההצגה הראשונה לה שבצוב עיצבה תלבושות בתיאטרון הייתה "ססגוניה" בתיאטרון ארצי לנוער, בבימויו של רפי ניב. היא מרבה לעבוד עם גלעד קמחי, ראש קבוצת הצעירים בבית ליסין ועיצבה את התלבושות כמעט לכל הצגותיו ("חלום של לילה בלב קיץ", "אביב מתעורר", "משחק ילדים", "מנדרגולה", "הקוסם מארץ עוץ", "וגר זאב עם כבש"). כמו כן עבדה עם הבמאים מיטקו בוזקוב, כפיר אזולאי, הלל מיטלפונקט, אלינור אגם בן-דוד, משה קפטן, יקי מחרז וצביה הוברמן.

ההצגה הראשונה שלה בתיאטרון הרפרטוארי הייתה "חלום של לילה בליל קיץ" בבית ליסין ב-2009. לאחרונה עיצבה תלבושות להצגה "יונה ונער" שמציגה כעת (מרץ 2012) בתיאטרון גשר בבימויו של יבגני אריה.

שבצוב זכתה בפרס קיפוד הזהב על עיצוב תלבושות בשנת 2007, על עבודתה לקברט "היי יפה".

שבצוב זכתה בפרס התיאטרון הישראלי על עיצוב תלבושות בשנת 2009, על עבודתה להצגה "חלום של לילה בלב קיץ". היא זכתה שוב בפרס התיאטרון הישראלי לעיצוב תלבושות, על עבודתה להצגה "מנדרגולה".

אולה שבצוב חיה עם בן-זוגה, זמר האופרה אלכסיי קנוניקוב, הם מתגוררים בחולון ולהם בן אחד, לוקא. יש לה אחות קטנה ממנה, סופיה שבצוב, מורה לפסנתר בקונסרבטוריון.

## הצגות
### עיצוב תלבושות

### עיצוב תפאורה

### עיצוב תפאורה ותלבושות

### מיצגים

## לקריאה נוספת
* מרט פרחומובסקי, "במה - שיר הסמרטוטים: ערן עצמון ואולה שבצוב, ממעצבי התפאורה והתלבושות של המחזה "מנדרגולה", ממחזרים אביזרים ונותנים להם חיים חדשים בהפקות שלהם", Time Out תל אביב, 27 בינואר - 3 בפברואר 2011

## קישורים חיצוניים

* אולה שבצוב, באתר פרס התיאטרון הישראלי

קטגוריה:מעצבים ישראלים
קטגוריה:זוכות פרס התיאטרון הישראלי
קטגוריה:זוכי פרס התיאטרון הישראלי
קטגוריה:זוכי פרס קיפוד הזהב
קטגוריה:בוגרות תלמה ילין
קטגוריה:בוגרי תלמה ילין
קטגוריה:בוגרות אוניברסיטת תל אביב: תיאטרון
קטגוריה:בוגרי אוניברסיטת תל אביב: תיאטרון
קטגוריה:ישראליות שנולדו ב-1980
קטגוריה:ישראלים שנולדו ב-1980
נדנדת הענק

**נדנדת הענק** (בתאילנדית: **เสาชิงช้า** - "סאו צ'ינג צ'א") היא מבנה דתי הממוקם במרכז העיר בנגקוק, בירת תאילנד, בשכונת פרא נאקהון של העיר, בסמוך למקדש ואט סותאט.
בעבר שימשה הנדנדה בטקס בהרמיני, וכיום היא מהווה אתר תיירות בעיר.

## היסטוריה
הנדנדה הוקמה בשנת 1784, בחזית מקדש דוואסתאן  בהוראת המלך ראמה הראשון. בתקופת מלכותו של המלך ראמה השני הופסקו הטקסים עקב מכת ברק שפגעה בנדנדה, וזו שופצה בשנת 1920 והועברה למיקומה הנוכחי. הטקסים הדתיים חודשו בשנת 1935 והופסקו לאחר מספר שנים בשל תאונות רבות שהתרחשו במהלך הכנס, ומותם של נזירים שהשתתפו בו.
הנדנדה שופצה בשנת 1959 ושוב בשנת 2005, כאשר במהלך שיפוץ זה הוחלפו עמודי הנדנדה. השיפוץ שנערך הסתיים בשנת 2007 והנדנדה נחנכה במעמד המלך ראמה השמיני. שרידי הנדנדה המקורית הועברו למוזיאון הלאומי.

בשנת 2005 הוצע כי הנדנדה וואט סותאט הסמוך לה יהוו אתר מורשת עולמית של ארגון אונסק"ו.

## טקס הנדנדה
טקס הנדנדה היה אחד מ-12 הטקסים המלכותיים. כל טקס נערך בחודש אחר מחודשי לוח השנה התאילנדי של ממלכת סוקהותאי. בראשית עריכת הטקס הוא נערך בחודש הראשון של השנה, ולאחר מכן, בראשית תקופת ראטאנאקוסין (ראשית המאה ה-19) הועבר הטקס לחודש השני.
הטקס משחזר באופן סמלי את בריאת העולם על פי המיתולוגיה ההינדית, ומתאר את ירידת שיווה את הארץ לאחר בריאת העולם על ידי בראהמה. במהלך הטקס התנדנדו נזירים בנדנדה לגובה רב וניסו לתפוס שקי זהב התלויים מעמודים הסמוכים לנדנדה.

## קישורים חיצוניים

* 
*שיפוץ הנדנדה בשנת 2005

קטגוריה:בנגקוק: מקדשים
קטגוריה:בנגקוק: מבנים
ואט פהו (תאילנד)

שמאל|ממוזער|250px|פסל הבודהה השוכב בוואט פו
**ואט פּהוֹ** (בתאילנדית: **วัดโพธิ์**) הוא מקדש בודהיסטי הממוקם במחוז פראה נאקהון של העיר בנגקוק בירת תאילנד. המקדש ממוקם בסמוך לארמון הגדול (ארמון המלך הישן). המקדש מכונה גם **מקדש הבודהא השוכב** ושמו הרשמי של המקדש הוא **ואט פרא צ'טופון וימון מאנדקהלאראם קאטצ'ווראמאהאוויהאן** (בתאילנדית: วัดพระเชตุพนวิมลมังคลารามราชวรมหาวิหาร).

## היסטוריה
מקדש ואט פהו מכונה על שם האזור בהודו בו חי בודהה. קודם להקמת המקדש במקום זה ניצב במקום בית ספר לרפואה תאילנדית מסורתית.

בשנת 1767 תקף צבא בורמה את איוטהאיה, הבירה הקדומה של תאילנד, והרס את מקדש ואט סי סאנאפט, ואת פסל הבודהה הגדול שניצב בו. בעקבות ההרס הורה מלך תאילנד ראמה הראשון על שילוב הריסות הפסל במקדש שיוקם באתר ואט פהו. עבודות הקמת המקדש החלו בשנת 1788. המקדש שופץ על ידי המלך ראמה השלישי, והציב את לוחות הטקסטים הרפואיים שבמקדש (לוחות שקיבלו הכרה במסגרת תוכנית זיכרון העולם של ארגון אונסקו ב-21 בפברואר 2008).

באתר המקדש ממוקם עץ בודהי אשר גדל מחוטר של העץ המקורי, אשר על פי האמונה הבודהיסטים תחתיו ישב בודהא בעת שהמתין להארה.

המקדש שופץ בפעם השלישית בשנת 1982.

## מתחם המקדש
מפת המתחם|שמאל|ממוזער
המקדש הוא הגדול והעתיק במקדשי בנגקוק. שטחו של המקדש כ-80,000 מ"ר ובו ממוקמים למעלה מ-1,000 פסלי בודהה, ובהם פסל הבודהה הענק השוכב ("פרה בודההסאייס", בתאילנדית: พระพุทธไสยาสน์)

המתחם מורכב משני אזורים מוקפים חומה. בחלקו הצפוני של המתחם ממוקמים פסל הבודהה השוכב ובית הספר לעיסוי תאילנדי. בחלקו הדרומי של המתחם מצוי מנזר פעיל ובו מגורי נזירים.

במתחם 92 מבני צ'די, ארבעה מבני ויהארה ובוט אחד. 71 ממבני הצ'די מכילים את אפרם של בני המשפחה המלכותית. ה-21 הנותרים מכילים את אפרו של בודהה.

### פסל הבודהה השוכב
על כפות רגלי פסל הבודהה השוכב 108 סמלים המתארים את בודהה.|שמאל|ממוזער
אורכו של פסל הבודהה השוכב 43 מטרים, וגובהו 15 מטרים. פסל זה הוא פסל הבודהה השוכב הגדול בעולם. הפסל עשוי בטון ומצופה זהב. רגלי הפסל מצופות בדר. גובה כפות הרגליים 3 מטרים, ורוחבן 4.5 מטרים. על כפות הרגל סמלים המתארים את בודהה.

סביב הפסל 108 קערות המייצגות את 108 התכונות של בודהה. מבקרים במתחם המקדש נוהגים לשים מטבע בכל קערה על מנת לזכות במזל טוב. מטבעות אלה משמשות את הנזירים החיים במתחם.

## גלריה

Watphomedpavillon0408a.jpg|ביתן הרפואה התאילנדית
Phraprangwatpho1.jpg|פראנג בחצר הפנימית
CHEDI 1 WAT PHO.jpg|צ'די בוואט פהו
Wat pho - 108 bronze bowls.jpg|108 קערות במתחם הבודהה השוכב


## קישורים חיצוניים

* 
* מדריך וידאו של ואט פהו

קטגוריה:ערכים שבהם תבנית בריטניקה אינה מתאימה
קטגוריה:בנגקוק: מקדשים בודהיסטיים
סרג'ו רוסי

**סרג'ו רוֹסי** (באיטלקית: **Sergio Rossi**; 1935 – 2 באפריל 2020) היה מעצב איטלקי ובעל בית אופנה-עילית לעיצוב נעלי נשים ותיקים, הקרוי על שמו.

## היסטוריה
סרג'ו רוסי נולד בעיירה באזור אמיליה-רומאניה. הוא התחיל את הקריירה שלו בשנות ה-50 בתור יוצר נעליים עם אביו. לאחר שלמד מאביו את מיומנות יצירת הנעליים, עזב למילאנו, שם למד במשך שנתיים.

בשנות ה-70 החל שיתוף הפעולה הרשמי בין ג'אני ורסצ'ה לבין סרג'ו רוסי, שם התבקש רוסי לבחור את זוגות הנעליים עבור ורסצ'ה. באותה העת נחשב רוסי לאחד ממעצבי האפנה הגדולים בעולם.

בשנת 1999 חברת גוצ'י רכשה 70% ממניות החברה ובשנת 2005 רכשה 30% נוספים וקיבלה שליטה מלאה על המותג.

רוסי מת בצ'זנה שבאיטליה, ב-2 באפריל 2020 מנגיף הקורונה.

## הערות שוליים

קטגוריה:מעצבי אופנה איטלקים
קטגוריה:יזמים איטלקים
קטגוריה:אנשי עסקים איטלקים
קטגוריה:איטלקים שנולדו ב-1935
קטגוריה:איטלקים שנפטרו ב-2020
קטגוריה:נפטרים במגפת הקורונה